Virallinen lehti nro C 132 , 28/04/1997 s. 0313



A4-0044/97 Päätöslauselma komission tiedonannosta vammaisten yhtäläisistä mahdollisuuksista (KOM(96)0406 - C4-0582/96) Euroopan parlamentti, joka - ottaa huomioon komission tiedonannon (KOM(96)0406 - C4-0582/96), - ottaa huomioon 17. kesäkuuta 1988 kuurojen viittomakielistä ((EYVL C 187, 18.7.1988, s. 236)), 26. toukokuuta 1989 naisista ja vammaisuudesta ((EYVL C 158, 26.6.1989, s. 383)), 16. syyskuuta 1992 henkisesti vammaisten oikeuksista ((EYVL C 284, 2.11.1992, s. 49)), 14. joulukuuta 1995 vammaisten ihmisoikeuksista ((EYVL C 17, 22.1.1996, s. 196)) ja 13. joulukuuta 1996 vammaisten oikeuksista ((EYVL C 20, 20.1.1997, s. 389)) antamansa päätöslauselmat, - ottaa huomioon autististen oikeuksista 9. toukokuuta 1996 antamansa julkilausuman ((EYVL C 152, 27.5.1996, s. 87)), - ottaa huomioon neuvoston 24. heinäkuuta 1986 antaman suosituksen 86/379/ETY vammaisten työllistämisestä yhteisössä ((EYVL L 225, 12.8.1986, s. 43)), - ottaa huomioon kansalaiskeskustelun, johon osallistuvat komissio, jäsenvaltiot ja vammaiset tai sellaisten vammaisten vanhemmat, jotka eivät itse kykene edustamaan itseään, - ottaa huomioon neuvoston ja neuvostossa kokoontuneiden opetusministerien 14. toukokuuta 1987 tekemät johtopäätökset eurooppalaisesta yhteistyöohjelmasta, joka koskee vammaisten lasten integrointia tavallisiin kouluihin ((EYVL C 211, 8.8.1987, s. 1)), - ottaa huomioon Yhdistyneiden kansakuntien 20. joulukuuta 1993 hyväksymät yleisohjeet vammaisten yhtäläisistä mahdollisuuksista, - ottaa huomioon työllisyys- ja sosiaaliasiain valiokunnan mietinnön (A4- 0044/97), A. katsoo, että Euroopan unionissa on 37 miljoonaa vammaista, joilla ei ole täysiä kansalais- ja ihmisoikeuksia, B. katsoo, että vammaisilla on oikeus elää itsenäisinä yhteiskunnassa ja osallistua taloudelliseen ja sosiaaliseen toimintaan, C. katsoo, että vammaisilla on oikeus työllisyyteen, joka ei syrji heitä suorasti tai epäsuorasti, D. katsoo, että päävastuu vammaispolitiikan täytäntöönpanosta kuuluu jäsenvaltioille, E. katsoo, että on tarpeen käydä Euroopan laajuista vuoropuhelua ja edistää hyvien käytäntöjen vaihtoa ja levittämistä lisäarvon luomiseksi, F. katsoo, että valtavirtaistaminen (mainstreaming) edistää vammaisten integroitumista edellyttäen, että otetaan käyttöön yhtäläisiä mahdollisuuksia koskevia erityistoimia, että tämän uuden lähestymistavan toteuttamisen rinnalla toteutetaan erityistä vammaisohjelmaa, jolla edistetään vammaisten tasa-arvoista osallistumista ja sosiaalista ja taloudellista integrointia, ja edellyttäen, että vammaisten syrjintä voidaan estää ja heidän elämänlaatuaan voidaan parantaa, G. katsoo, että yhteisön peruskirjan työntekijöiden sosiaalisista perusoikeuksista, jonka 11 jäsenvaltiota hyväksyi Eurooppa-neuvostossa Strasbourgissa 9. joulukuuta 1989, 26 artiklassa todetaan, että kaikilla vammaisilla tulee vamman syyhyn ja laatuun katsomatta olla oikeus konkreettisiin lisätoimiin heidän sosiaalisen ja ammatillisen integroitumisensa parantamiseksi. Toimien tulee erityisesti käsittää avunsaajien kykyjen mukaisesti ammattikoulutus, ergonomia, palvelujen saatavuus, liikkuvuus, kuljetusvälineet sekä asuminen, H. kiinnittää huomiota siihen, että kaikille Euroopan unionin kansalaisille on yhteisön lainsäädännön mukaan taattava vapaa liikkuvuus; tämä koskee myös vammaisia ihmisiä sekä heistä vastuussa olevia, 1. Pitää tervetulleena komission esittämässä tiedonannossa havaittavaa ajatustavan muutosta; 2. Pyrkii tässä suhteessa vakiinnuttamaan käytännön, joka suosii vammaisten organisaatioita (johdossa on huomattava määrä vammaisia tai sellaisten vammaisten vanhempia, jotka eivät voi itse olla edustettuina), joiden pitäisi saada etusija Euroopan unionin rahoittamissa projekteissa ilman, että mitään muita vammaisuuteen liittyviä projekteja tai organisaatioita suljetaan pois; 3. Ilmaisee syvän huolensa siitä, ettei uutta vammaisohjelmaa ole, ja kehottaa komissiota esittämään HELIOS II -ohjelman arvioinnin jälkeen uuden toimintaohjelman, joka perustuu YK:n yleisohjeiden ajattelutapaan; 4. Pelkää, että tällaisen seurantaohjelman puutteessa vakiintuneet rakenteet, etenkin erittäin positiivinen vuorovaikutus vammaisten ihmisten organisaatioiden ja asiantuntijoiden välillä, voivat romahtaa; 5. Toteaa kansalaisjärjestöjen olevan yhtä mieltä siitä, että alan jatkokehityksen edistämiseksi HELIOS II -ohjelmalle tarvitaan seurantaa, jossa keskitytään erityisesti yhtäläisiin mahdollisuuksiin ja integrointiin, ja uskoo, että nykyisiä, viime vuosina perustettuja yhteistyörakenteita on edelleen laajennettava; 6. Pyytää komissiota varmistamaan ennen uudesta ohjelmasta sopimista, että ryhdytään koeluontoisiin ja valmisteleviin toimiin etenkin vammaisten kansalaisjärjestöjen kanssa; 7. Pyytää komissiota tekemään ehdotuksia strategiaksi, jonka avulla YK:n yleisohjeet saadaan käyttöön EU:n kaikissa jäsenvaltioissa; 8. Kehottaa jäsenvaltioita ehdottamaan HVK:n yhteydessä sosiaaliohjelmille sopivaa määräenemmistöäänestykseen perustuvaa oikeudellista perustaa; pyytää niitä myös sisällyttämään vammaisuuteen perustuvan syrjinnän vastaisen lausekkeen Euroopan unionista tehtyyn tarkistettuun perustamissopimukseen; 9. Kehottaa komissiota ryhtymään valtavirtaistamiseen (mainstreaming) perustuvan lähestymistapansa puitteissa aktiivisiin toimiin mahdollistaakseen vammaisten mahdollisuudet osallistua kaikkiin olennaisiin yhteisön ohjelmiin ja antamaan Euroopan parlamentille kertomuksia näiden toimenpiteiden edistyksestä; 10. Tunnustaa, että vammaisilla on oikeus vaikuttaa itseään koskevaan politiikkaan, ja pahoittelee vammaisten vähäistä osallistumista; uskoo, että korkeampi osallistumisaste voidaan saavuttaa parhaiten tukemalla Euroopan vammaisten kansalaisjärjestöjen osallistumista sekä takaamalla vähintään 50 %:n edustus vammaisille tai sellaisten vammaisten vanhemmille, jotka eivät voi itse edustaa itseään, erilaisissa tapahtumissa ja toiminnoissa, joita komissio järjestää vammaisuuteen liittyen, ja uskoo tämän askeleen lisäävän Euroopan ulottuvuuden luomaa lisäarvoa; 11. Kehottaa komissiota varmistamaan uusien teknologioiden, etenkin tietoteknologioiden, saatavuuden tietoyhteiskuntaa koskevassa sääntelykehyksessä; korostaa uusien teknologioiden tarjoavan merkittäviä mahdollisuuksia laajemmalle työmarkkinoille pääsylle ja yhteiskuntaan integroinnille, jos ne suunnitellaan asianmukaisella tavalla ottaen huomioon aisteiltaan, henkisesti tai fyysisesti vammautuneiden tarpeet, ja suosittelee, että nämä tarpeet selvitetään yksityiskohtaisesti tutkimuksen avulla; 12. Kehottaa komissiota aloittamaan Euroopan laajuisen malliprojektin elektronisten tieto- ja tietoliikennepalvelujen saattamiseksi vammaisten ja vammaisten eurooppalaisten järjestöjen käyttöön (sähköposti, verkkosivut ja keskusteluryhmät); 13. Tukee aikeita perustaa korkean tason asiantuntijaryhmä, joka varmistaisi jäsenvaltioiden välisen vuoropuhelun, ja suosittelee, että vähintään kolme kertaa vuodessa järjestettäisiin säännöllinen vuoropuhelu, johon Euroopan vammaisfoorumi osallistuisi; 14. Kehottaa ryhtymään tehokkaampiin toimiin, joilla pyritään ottamaan vammaiset aktiivisesti mukaan seurantakeskuksen toimintaan hyödyntämällä yleisohjeita käsittelevän YK:n asiantuntijaryhmän kaltaista mallia; 15. Kehottaa komissiota tutkimaan, mitä esteitä vammaisilla on liikkua vapaasti sisämarkkinoilla, sekä tekemään ehdotuksia näiden esteiden poistamiseksi; 16. Kehottaa komissiota tekemään yhteenvedon jäsenvaltioiden eri malleista työmahdollisuuksien luomiseksi vammaisille ihmisille; 17. Kehottaa komissiota ja työmarkkinaosapuolia käymään rakentavaa vuoropuhelua yhteisen kannan laatimiseksi vammaisten työllisyyttä koskevasta hyvästä käytännöstä ja pyytää, että ehdotettaisiin erityistoimia pitkäaikaistyöttömyyden ehkäisemiseksi; 18. Kehottaa komissiota tutkimaan, kuinka vammaiset nuoret on integroitu jäsenvaltioiden koulutusjärjestelmiin; kehottaa neuvostoa varmistamaan sen edellä mainittujen 14. toukokuuta 1987 tekemien johtopäätösten mukaisesti, että vammaisilla lapsilla on tasaveroinen mahdollisuus integroituun opetukseen ja koulutukseen kaikissa EU:n jäsenvaltioissa; 19. Pitää tervetulleina pyrkimyksiä varmistaa vammaisten pääsy normaaleihin rakennerahasto-ohjelmiin ja kehottaa komissiota kuulemaan vammaisryhmiä kaikissa rakennerahastojen uudistamiseen liittyvissä kysymyksissä; 20. Kehottaa Euroopan unionin toimielimiä olemaan esimerkkinä hyvästä käytännöstä vammaisten työntekijöiden nimittämisen yhteydessä ottamalla käyttöön kiintiön vammaisten palkkaamiseksi, antamalla tasaveroisten hakijoiden kyseessä ollessa etusijan vammaiselle hakijalle ja ottamalla käyttöön vastaavat toimenpiteet henkilökunnan valintamenettelyssä niin, että Euroopan unionin toimielimille tuolloin asetettu vammaisten kiintiö täyttyy; 21. Kehottaa komissiota esittämään ehdotuksen direktiiviksi, jonka avulla vammaiset voidaan integroida paremmin työmarkkinoille; 22. Ilmaisee huolensa HANDYNETin saatavuudesta ja suosittelee, että HANDYNET liitetään INTERNETiin; 23. Tunnustaa EU:n, EFTAn, Keski- ja Itä-Euroopan maiden, Kyproksen ja Maltan välisen, vammaispolitiikkaa koskevan kuulemisen, tiedon ja hyvien käytäntöjen vaihdon hyödyllisyyden; 24. Kehottaa puhemiestään välittämään tämän päätöslauselman komissiolle, neuvostolle, jäsenvaltioden hallituksille ja parlamenteille, talous- ja sosiaalikomitealle sekä alueiden komitealle.